Dette er skadene som åpnet for Ødegaard-uttaket

BENKEN? Martin Ødegaard er tatt ut til førstelagets kamp mot Almería i morgen, men må nok finne seg i å starte på benken. Foto:Bjørn S. Delebekk,VG

Carlo Ancelotti bekrefter: Ødegaard med i Real Madrids tropp mot Almería

Martin Ødegaard (16) er nok et steg nærmere å debutere for Real Madrids førstelag. Han er nemlig en del av Real Madrids tropp som møter dumpekandidat Almería i morgen.

Jonas Wikborg

Morten Stokstad

Oppdatert 28. april 2015

Artikkelen er over fem år gammel

Det annonserte Real Madrid-trener Carlo Ancelotti etter dagens trening, som Ødegaard selv var en del av. På spørsmål om Ødegaard var med i morgendagens tropp som møter Almería på Santiago Bernabéu klokken 20.00, svarte den italienske treneren bekreftende.

Sammen med 17 år gamle Borja Mayoral (angrep) og 21 år gamle Diego Llorente (forsvar) er Ødegaard en av tre canteranos - spillere fra Real Madrids yngre avdelinger - som kan komme til å få minutter for førstelaget i morgen.

– To av de tre kommer til å være på benken, og de kommer til å ha muligheten til å spille, sier Ancelotti.

Kan komme antiklimaks

Uttalelsen fra den italienske treneren tyder på at Martin Ødegaard blir å finne på benken når Real Madrid tar imot Almería, men fortsatt er det ikke helt sikkert.

– Det kan komme et antiklimaks i morgen, én time før kampstart, når troppen blir offentliggjort. Men jeg føler meg rimelig sikker på at Ødegaard er med. Det er han som bør ha best mulighet av de tre til å komme innpå, sier Petter Veland til VG.

Magnus Kragtorp, president i Real Madrids norske supporterklubb, er enig med C Mores ekspert på spansk fotball.

– Det som trengs i morgen er midtbanespillere, og da virker det naturlig at Ødegaard har sjanser til å komme innpå. Dersom Real Madrid får kampen i det sporet som er forventet, tror jeg han fort kan få 15 minutter på slutten, sier Magnus Kragtorp, president i Real Madrids norske supporterklubb, til VG.

– Men dersom laget jakter mål, tror jeg han ikke får spilletid.

Han er uansett i lettere ekstase over at Martin Ødegaard er med i troppen.

– Dette er historisk, og uten sammenligning! Kommer Ødegaard utpå i morgen, blir han den første nordmannen som har spilt for Madrid. Jeg har ikke ord... sier en fortumlet supporterklubbpresident til VG.

EKSPERT: C Mores Petter Veland Foto:,

– Madrid tar grep

Selv om Petter Veland frykter et antiklimaks i morgen, føler han seg noenlunde trygg på at beskjeden er postiv for Martin Ødegaard. Det vil også vise at Real Madrid ikke bryr seg altfor mye om kritikken som har kommet utenifra.

– Spesielt AS har vært harde mot Ødegaard den siste måneden, men nå viser Real Madrid at de har lagt opp et langt løp for ham, og at de akter å følge det. Dette er en fin måte å vise at de ikke bryr seg om kritikken, men har fokus på at Ødegaard skal komme inn i miljøet og fokusere på å ha en god treningshverdag, sier Veland.

Mange skader åpnet for Ødegaard

Det var i går kveld at de første spekulasjonene begynte å svirre. C Mores Petter Veland, som er ekspert på spansk fotball, meldte om indikasjoner på at den norske unggutten kom til å bli tatt ut av Ancelotti til morgendagens kamp mot Almería.

Se video: Ødegaards første nettkjenning for Castilla

Grunnen er at den spanske giganten sliter med skader på flere sentrale spillere. Fra før av var det kjent at Luka Modric og Gareth Bale ikke kom til å rekke Almería-kampen, og i tillegg var Karim Benzema og Sami Khedira svært usikre.

De to sistnevnte dukket heller ikke opp på dagens trening, og det gjorde ei heller Sergio Ramos eller Daniel Carvajal. Derfor var det hele fem canteranos - spillere fra Real Madrids yngre avdelinger - med på dagens førstelagstrening.

Les også: Hevder dette er Ødegaards Zidane-avtale

Artikkelen fortsetter under bildet

SKADEPLAGET: Real Madrid må klare seg uten Luka Modric (t.v.), Gareth Bale (nummer to fra høyre) og Sami Khedira (sittende) i kampen mot Almería. Foto:Rebecca Naden,Reuters

Martin Ødegaard var imidlertid eneste midtbanespiller av dem, og foruten om det norske talentet var Marcos Lavín (keeper), Borja Mayoral (angrep), Diego Llorente (stopper) og Varela (back) til stede.

Totalt deltok 18 utespillere på treningen, og enkel matte tilsa at to av de ikke kom til å bli tatt ut til morgendagens kamp. Martin Ødegaard kom seg imidlertid gjennom nåløyet - for første gang siden overgangen fra Strømsgodset.

Kommentar: Derfor fortjener Ødegaard all verdens tid

Mot Almería kommer han sannsynligvis til å starte på benken, men C Mores Petter Veland tror at unggutten kan komme til å få minutter mot dumpekandidaten.

REAL MADRID-MANAGER: Carlo Ancelotti, her fra en tidligere pressekonferanse. Foto:Bjørn S. Delebekk,VG

– Dette er en kamp Real Madrid vinner 99 av 100 ganger - uten problemer. Sånn sett er det en passende anledning for å la Martin Ødegaard få en smak av førstelaget i kampsituasjon, mener Veland.

Og hvis han først er på reservebenken, og Real Madrid leder komfortabelt, bør sjansen være god for at Ødegaard får et innhopp.

- Det er klart at han kan komme til å få 15-20 minutter på banen, da. I så fall vil han bli tidenes første nordmann som spiller for Real Madrid, sa Petter Veland til VG i går kveld.

Ødegaard har fått syv kamper for Real Madrids andrelag, Castilla, og har scoret ett mål.

Publisert: 28.04.15 kl. 12:25 Oppdatert: 28.04.15 kl. 13:24